
Tisztelt varsági Lakos!

Védjük meg közösen útjainkat!

A hétvégén személyesen is tapasztaltam, hogy mennyire megrongálódott a 138B jelzésű, községükbe vezető megyei út. Amint azt Önök közül is sokan jelezték, ennek oka a napokban megsokszorozódott, legtöbbször súlykorlátozás fölött megrakott rönkszállító járművek okolhatók a kialakult állapotért.

Közös érdekünk, hogy ezt a folyamatot megállítsuk! Közös érdekünk, hogy ez az út ne kerüljön a felújítás előtti állapotba, hisz akkor elmaradnak a turisták, többletköltség fogja terhelni Önöket a személyes járműveik gyakoribb javítása érdekében, és szükség esetén nehezebben tud kimenni a mentő vagy a tűzoltó autó. 

Hargita Megye Tanácsa jelenleg 33 megyei út felújításán dolgozik, a közeljövőben nem lesz megfelelő forrás a varsági út felújítására. 

„Most még tehetünk ellene, ha csökkenthetjük a rongálás mértékét, ezért kérem Önöket, csatlakozzanak. Küldjenek fotót, videót, ha nagysúlyú, a súlykorlátozást meghaladó gépjárművet látnak az úton. Minden fotó bizonyíték, mindegy hogy milyen készülékkel készült, ha olvasható az autó rendszáma, és látszik a súlykorlátozásra vonatkozó közlekedési tábla. A közlekedési rendőrség munkatársai elmondták: a fotók esetében nem szükséges speciális engedéllyel rendelkező készülék, csak a közúti mérlegek és radarok esetében kell ilyen. A terhelő fotókat az info@hargitamegye.ro e-mail címre várjuk, és az emailbe írják meg milyen dátumon és órában készült a felvétel!” 
Hargita Megye Tanácsa munkatársai is fokozottan figyelik majd az út forgalmát, saját megfigyelési rendszert alakítunk ki, valamint számíthatunk a közlekedési rendőrség segítségére is. 

Fogjunk össze, legyünk mindannyian közös javaink őrei! 

Tisztelettel:

Borboly Csaba

Csíkszereda, 2018. március 13.

